S-223/2016

Mál þetta, sem dómtekið var 1. nóvember sl., er höfðað með ákæru lögreglustjórans á Norðurlandi eystra, útgefinni 7. október sl., á hendur X;

„fyrir eftirtalda þjófnaði á Akureyri árið 2016:

I.

Að hafa laugardaginn 27. ágúst um kl. 16:49 stolið einni flösku af Koskenkorva vodka og einni flösku af Tinda vodka sem samtals voru að verðmæti 6.557 kr., úr verslun Vínbúðarinnar að Hólabraut 16. á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

II.

Að hafa skömmu síðar þennan sama laugardag um kl. 17:52 stolið tveimur flöskum af Tinda vodka úr þessari sömu vínbúð, en andvirði þýfisins í það skiptið var 7.518 kr.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

III.

Að hafa laugardaginn 10. september stolið tveimur flöskum af Tinda vodka að verðmæti 7.518 kr. úr sömu vínbúð.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

1. Áfengis- og tóbaksverslun ríkisins, kt. 410169-4369, Stuðlahálsi 2, Reykjavík gerir bótakröfu á hendur ákærða að fjárhæð kr. 14.075, auk vaxta skv. 8. gr. laga nr. 38, 2001 af þeirri fjárhæð frá 27. ágúst 2016 til 20. október 2016. Eftir það er krafist dráttarvaxta skv. 1. mgr. 6. gr. sbr. 9. gr. laganna til greiðsludags. Að auki er krafist lögmannskostnaðar að mati dómsins eða samkvæmt málskostnaðarreikningi, sem áskilinn er réttur til að leggja fram síðar.

2. Sami kröfuhafi gerir einni bótakröfu á hendur ákærða að fjárhæð kr. 7.518, auk vaxta skv. 8. gr. laga nr. 38, 2001 af þeirri fjárhæð frá 10. september 2016 til 20. október 20106. Eftir það er krafist dráttarvaxta skv. 1. mgr. 6. gr. sbr. 9. gr. laganna til greiðsludags. Að auki er krafist lögmannskostnaðar að mati dómsins eða samkvæmt málskostnaðarreikningi, sem áskilinn er réttur til að leggja fram síðar.“

Við þingfestingu málsins þann 1. nóvember sl. leiðrétti sækjandi misritun í ákæru, en hann féll frá tilvísun til 20. gr. almennra hegningarlaga nr. 19, 1940, í II. og III. kafla ákærunnar.

J-kk-nf S-kk-nf H-kk-nf hdl. skipaður verjandi ákærða, krefst fyrir hans hönd vægustu refsingar sem lög leyfa. Þá krefst verjandinn hæfilegrar málflutningsþóknunar.

A.

Ákærði fyrir dómi skýlaust játar sakargiftir líkt og þeim er lýst í I., II., og III. kafla ákæru. Með játningu ákærða, sem ekki er ástæða til að efa að sé sannleikanum samkvæm, sem og gögnum málsins er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga, líkt og henni var breytt við þingfestingu málsins.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008.

Að þessu virtu er ákærði sakfelldur fyrir þá háttsemi sem honum var gefin að sök í ákæru.

B.

Sakaferill ákærða hefur ekki áhrif í máli þessu.

Við ákvörðun refsingar verður meðal annars litið til þess að ákærði hefur endurtekið gerst sekur um þjófnaðarbrot, en afrakstur þeirra var í öllum tilvikum rýr. Ákærði játaði brot sín skýlaust við alla meðferð málsins og samþykkti að greiða tilgreindar kröfur samkvæmt ákæru. Að þessu virtu og með hliðsjón af ungum aldri ákærða, sbr. og 1. mgr. 77. gr. hegningarlaganna, þykir refsing ákærða hæfilega ákveðin 30 daga fangelsi. Rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga.

Eins og fyrr var rakið samþykkti ákærði að greiða bótakröfur þær sem teknar eru upp í ákæru. Hann verður því dæmdur til greiðslu krafnanna með þeim hætti sem þær eru framsettar og nánar segir í dómsorði.

Með vísan til málsúrslita, sbr. 1. mgr. 218. gr. laga nr. 88, 2008 um meðferð sakamála, verður ákærða gert að greiða sakarkostnað, sem er málflutningsþóknun skipaðs verjanda hans, 92.070 krónur, að meðtöldum virðisaukaskatti.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð

Ákærði, X, sæti 30 daga fangelsi. Fresta skal fullnustu refsingarinnar og skal hún niður falla að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hengingarlaga nr. 19, 1940.

Ákærði greiði Áfengis- og tóbaksverslun ríkisins, Stuðlahálsi 2, Reykjavík, 21.593 krónur ásamt vöxtum skv. 1. mgr. 8. gr. laga nr. 38, 2001, af 14.075 krónum frá 27. ágúst 2016 til 10. september sama ár, af 21.593 krónum frá þeim tíma til 22. október sama ár, en með dráttarvöxtum skv. 1. mgr. 8. gr. sömu laga frá þeim degi til greiðsludags. Ákærði greiða nefndum bótakrefjanda 40.000 kr. í málskostnað.

Ákærði greiði þóknun skipaðs verjanda síns, J-kk-ef S-kk-ef H-kk-ef, 92. 070 krónur, að meðtöldum virðisaukaskatti.